En rumænsk lastbilchauffør havde torsdag aften fået lige rigeligt under vesten, inden han satte sig bag rattet i sin sættevognslastbil og kørte nordpå ad E45 og senere E39 mod Hirtshals. I hvert fald var hans kørsel langt fra sikker, kunne den patrulje, der fulgte bagefter lastbilen fra Svenstrup til Sulsted, konstatere. Chaufføren slingrede frem og tilbage, og ifølge vagtchefen hos Nordjyllands Politi, nåede han helt ud i rabatten ved Limfjordstunnellen. Da det endelig lykkedes patruljevognen at få standset lastbilen, viste et blæs i alkometeret, at den rumænske chauffør havde en imponerende promille på 2,20. Han blev derfor taget med på stationen for at få taget en blodprøve - og for at få en overnatning i detentionen. Ifølge Nordjyllands Politi står chaufføren nu til en klækkelig bøde og en frakendelse af kørekortet for at have sat sig bag rattet i fuld tilstand. Som politiet skriver på Twitter, er det næsten "ufatteligt med så stor bil og så meget sprit i blodet".

Opsummering:
Nordjyllands Politi standsede torsdag aften en rumænsk chauffør med en imponerende høj promille.